Sajtóanyag
A „Kun Összefogás” Konzorciumról és a Kunok II. Világtalálkozójáról

Tisztelettel tájékoztatjuk, hogy 2008 évben, mind a Nagykunságban, mind a Kiskunságban felmerült a Kunok Világtalálkozójának megszervezése önkormányzati és a civil szféra területén.

A Világtalálkozó előkészítésére és megszervezésére egy összefogást kezdeményeztünk az érintett önkormányzatok, intézmények és civil szervezetek között, s így 2008. február 6-án, Kiskunfélegyházán egy előkészítő, egyeztető megbeszélést tartottunk, ahol jelen voltak a kiskun, nagykun önkormányzatok polgármesterei és a hagyományokat ápoló civil szervezetek képviselői. Ezen a megbeszélésen olyan elvi döntés született, hogy a Kunok I. Világtalálkozójának előkészítése és megszervezése érdekében létre kell hozni az önkormányzatok, az intézmények és civil szervezetek alapításával egy ún. „Kun Összefogás” Konzorciumot. A kiskunfélegyházi egyeztető megbeszélésen jelen lévő polgármesterek – az összefogással egyetértve – a konzorciumi szervezet előkészítésére egy előkészítő bizottságot bíztak meg.
A bizottság az előkészítő munka során javaslatot tett a konzorcium megalapítására s e javaslat kapcsán a „Kun Összefogás” Konzorcium 2008. szeptember 24-én tartotta alakuló ülését Kecskeméten a Bács-Kiskun Megyei Önkormányzat épületének dísztermében, ahol a Konzorcium megalakult. 

A Konzorciumot 32 kiskun önkormányzat,

Balotaszállás, Bugac, Bugacpusztaháza, Csólyospálos, Fülöpháza, Fülöpjakab, Fülöpszállás, Gátér, Harkakötöny, Jakabszállás, Jászszentlászló, Kerekegyháza, Kiskunfélegyháza, Kiskunhalas, Kiskunlacháza, Kiskunmajsa, Kocsér, Kömpöc, Kunadacs, Kunfehértó, Kunpeszér, Kunszállás, Kunszentmiklós, Ladánybene, Lajosmizse, Móricgát, Orgovány, Petőfiszállás, Pirtó, Szank, Szabadszállás, Üllés,
9 nagykun önkormányzat,

Karcag, Kisújszállás, Kenderes, Kunhegyes, Túrkeve, Berekfürdő, Kunmadaras, Kétpó, Kunszentmárton,

a két megyei önkormányzat

a Bács-Kiskun Megyei Önkormányzat és a Jász- Nagykun Szolnok Megyei Önkormányzat,

a két megyei önkormányzat múzeumi szervezete,

Bács-Kiskun Megyei Önkormányzat Múzeumi Szervezete és a Jász- Nagykun Szolnok Megyei Önkormányzat Múzeumi Szervezete, valamint

a Kunszövetség, a Nagykun Hagyományőrző Társulás, Kiskun Önkormányzatok Szövetsége, valamint a Kumánia Kun Kipcsák Társaság,

mint alapító tag alapította meg.

Az eltelt idő alatt a Konzorciumhoz csatlakozott az Ópusztaszeri Nemzeti Történeti Emlékpark, valamint Pálmonostora, Tiszaalpár és Görgeteg önkormányzata is.

A Konzorcium három vajdasági kun eredetű településsel – Pacsér, Bácskossuthfalva, Bácsfeketehegy – együttműködési megállapodást kötött.
A csatlakozott önkormányzatok révén közel 300 ezer főt képvisel a „Kun Összefogás” Konzorcium. 

Tisztelettel tájékoztatjuk, hogy a Konzorcium tiszteletbeli elnöki tisztségét dr. Fazekas Sándor Vidékfejlesztési miniszter, az elnöki tisztséget Kapus Krisztián Kiskunfélegyháza polgármestere, az alelnöki tisztséget Kovács Sándor a Jász-Nagykun Szolnok Megyei Közgyűlés elnöke látja el. A „Kun Összefogás” Konzorciumi szerződésben leírtak szerint az operatív feladatok ellátására egy 10 fős konzorciumi bizottságot hozott létre, mely előkészíti a konzorciumi célokban megfogalmazott feladatokat valamint a világtalálkozók megszervezését, megrendezését. 

A „Kun Összefogás” Konzorcium az alakuló ülésen a megalakulást követően kimondta, hogy az egyik legfontosabb célja a kun identitástudat és hagyományok megőrzése, ápolása és tovább fejlesztése és ennek érdekében a tudományos, oktatási, kulturális és turisztikai közös célok megvalósítása konzorciumi tagok együttműködésével, valamint kimondta azt is, hogy fontosnak tartja a Kunok I. Világtalálkozójának megszervezését, melyet a későbbiekben háromévenként tervezünk megrendezni.

2009-ben ünnepeltük a kunok Magyarországra történő betelepítésének a 770. évfordulóját. IV. Béla királyunk az ország védelmének megerősítése érdekében 1239-ben telepítette le a kunokat, zömében a mai Nagykunság és Kiskunság területére. A kunok évszázadok során magyarrá váltak, önálló nyelvüket feladták, azonban a kun identitásukat a jelenben is őrzik, ápolják hagyományaikat.

A fentiekben leírtak alapján a Konzorcium döntött arról is, hogy a Kunok I. Világtalálkozóját 2009. szeptember 12-27. között rendezi meg. A világtalálkozó nyitórendezvényére Kiskunfélegyházán 2009. szeptember 12-én, míg záró rendezvényére Karcagon szeptember 27-én került sor. Természetesen a két időpont között mind a kiskun, mind a nagykun településeken különböző kulturális, tudományos, s egyéb rendezvényekkel tisztelegtünk és emlékeztünk elődeinkre.
A világtalálkozó fővédnöki tisztére felkértük a Kazah Köztársaság és a Magyar Köztársaság elnökeit, védnököknek a Kazah Országgyűlés és a Magyar Országgyűlés elnökeit, az oktatási és kulturális, valamint az önkormányzati minisztereket, díszvendégeknek a Kazah Köztársaság Magyarországi Nagykövetét, a Jászok Egyesületének elnökét, valamint a Jász Önkormányzatok Szövetségének elnökét. 

A 2009 szeptemberében megrendezett Kunok I. Világtalálkozójának sikereire és tapasztalataira építve – három év elteltével – készülünk a Kunok II. Világtalálkozójának megrendezésére. Jelen pillanatban a programok előkészítése és összehangolása folyik, melyről egy programfüzetet kívánunk megjelentetni.

A Kunok II. Világtalálkozója főrendezvény sorozatára 2012. szeptember 8-23-ig kerül sor. A nyitórendezvényre Karcagon, a Nagykunságban, a záró rendezvényre 2012. szeptember 23-án, Kunszentmiklóson a Kiskunságban kerül sor.

A főrendezvény sorozatot elő- és utórendezvények foglalják keretbe, természetesen bevonva a nagykun, kiskun, délvidéki (vajdasági) kun eredetű települések önkormányzatait és civil szervezeteit. 

A 2012 évben megrendezésre kerülő világtalálkozó célja továbbra is a kun identitástudat és hagyományok megőrzése, annak ápolására és tovább fejlesztésére kifejtett tudományos, oktatási, kulturális és turisztikai célok közös megvalósítása a Konzorcium tagjainak együttműködésével. 

A Kunok II. Világtalálkozója természetesen a külföldön élő kunokat is be kívánja vonni a programjaiba.

A nagyszabású megmozdulás egy országos méretű és a határon is átnyúló kulturális és hagyományápoló összefogás rendezvényeit foglalja egy csokorba, eseményei – az első világtalálkozóhoz hasonlóan – felölelik a Kis- és Nagykunság, a Jászság és a Délvidék településeit.
Terveink szerint a Világtalálkozó alatt számos nagyközönséget vonzó program: tudományos konferenciák, történeti kiállítások, kiadványok, bemutatók, hagyományőrző és kulturális fesztiválok, történeti előadások erősítik tovább az eddigi, példa nélküli összefogást. 

Tisztelettel tájékoztatjuk, hogy a „Kun Összefogás” Konzorcium elérhetősége – ahol további információkkal szolgálunk – a következő:
Érdeklődni lehet: Dongó Anita, Vas László

Cím: Kiskunfélegyháza Város Polgármesteri Hivatala

6100 Kiskunfélegyháza, Kossuth u. 1.

Telefon: 06-76-562-013, 06-76-562-023, 06-76-431-544
E-mail: polgarmester@kiskunfelegyhaza.hu; dongo.anita@kiskunfelegyhaza.hu 

Web: www.kiskunfelegyhaza.hu/kunokvilagtalalkozoja 

Tisztelettel tájékoztatjuk, hogy a fentiekben leírt sajtóanyagot a szervezés, előkészítés ütemének megfelelően, folyamatosan bővítjük.

Kiskunfélegyháza, 2012. május 23.

Tisztelettel:

Kovács Sándor

Jász-Nagykun-Szolnok Megyei Közgyűlés elnöke

